Source: http://www.druckeria.ro/tag/federatia-romana-de-rugby/
Timestamp: 2020-06-01 07:55:45+00:00

Document:
federatia romana de rugby Archives - Druckeria
„O scrisoare pierdută”, varianta Ronaț! Urmările publicării în presă a corespondenței dintre RCM Timișoara și FRR
Miercuri dimineață, în spațiul rezervat presei de pe stadionul „Gheorghe Rășcanu”, așteptau cuminți două documente înfoliate. Era vorba despre o scrisoare, în trei pagini, trimisă de RCM Timișoara în data de 10 iulie către FRR, ca reacție la decizia forului de a trimite din nou doar selecționata Bucharest Wolves în competițiile europene. Conducerea clubului a reacționat mirată la rătăcirea celor două exemplare ale notificării la „masa presei”, încercând un apel către reprezentanții mass media prezenți la meci de a nu-i face public conținutul. Fără succes… În această dimineață, vicepreședintele Dușan Filipaș a organizat o conferință de presă care să lămurească misterul „scrisorii pierdute”.
Cel puțin la nivel declarativ, RCM Timișoara nu și-a dorit publicarea în presă a respectivei scrisori către FRR. Totuși, reacțiile publicului au fost cât se poate de pozitive. „FRR a interpretat că am lansat noi scrisoarea pe canale secundare. Nu am făcut acest lucru. Nu ne stă în caracter. Chiar nu ne-am dorit publicarea acestei corespondenţe, dar aşa s-a interpretat. Şi FRR are oameni inteligenţi, iar din discuţiile pe care le-am avut cu ei şi după publicarea scrisorii, au dat dovadă de înţelegere şi înţelepciune”, a spus vicepreședintele Dușan Filipaș.
Și totuși, cine a „plantat” cele două exemplare ale scrisorii la „masa presei”? „Am început o anchetă internă şi sperăm ca la sfârşitul ei să avem răspunsul. Adevărul va ieşi la suprafaţă. Dar nici nu vrem să ne creăm alte tensiuni. Chiar suntem focusaţi pe cele cinci meciuri care urmează. După finală, cred că putem deschide şi alte subiecte, dar acum nu e momentul”, a fost răspunsul oficialului lui RCM Timișoara.
Dușan Filipaș a recunoscut, de asemenea, că pe adresa clubului timișorean a sosit un răspuns de șapte pagini din partea FRR, în termenul solicitat, de patru zile, care va fi probabil făcut public pe site-ul forului. „Am primit acel răspuns, în termenul în care l-am solicitat în adresa noastră iniţială. Conţinutul acelei scrisori va fi probabil făcut public de FRR. Sunt autorul scrisorii, mi-o asum în totalitate, dar nu ne-am dorit să facem din acest subiect un show”, a mai spus Filipaș.
„Vrem să scriem istorie cu Timișoara în România”
Paragraful care a stârnit cele mai multe controverse e cel în care RCM Timișoara vorbește despre posibilitatea înscrierii într-un campionat străin, existând tatonări cu o federație a unei țări ce participă în Six Nations.
„Timișoara, datorită rezultatelor din ultimii ani, datorită colectivului tehnic, datorită expunerii cu Saracens, a atras atenţia lumii rugbystice internaţionale. Ni s-au dat semnale din alte campionate, au fost câteva invitaţii de a participa şi în alte competiţii europene. Dar intenţia noastră primordială e de a transforma Timișoara într-un pol al rugby-ului românesc, iar în urma discuţiei cu FRR, cred că vom ajunge la un numitor comun. Nu ne dorim să participăm în alt campionat. Vrem să scriem istorie cu Timișoara în România. Dar suntem siguri că am putea face performanţă oriunde în Europa”, explică Dușan Filipaș.
Alegerea participantei în cupele europene, „o bâlbă”
În urma discuțiilor purtate cu reprezentanții forului de la București, Dușan Filipaș e convins că, din 2015, RCM Timișoara va reprezenta România într-o competiție internațională și consideră că marșarea tot pe Bucharest Wolves pentru ediția viitoare a fost rodul unei confuzii plecată de la organizatorul Challenge Cup.
„În acest moment, sunt convins că intenţiile celor din Federație sunt sincere, iar din sezonul viitor nu se va mai repeta episodul din această vară. Anul acesta a fost o bâlbă, care a plecat de la organizatorii competiţiei europene, s-a transmis la FRR, iar ei au luat această decizie. Nu am primit acel manual pentru Challenge Cup. Nu era responsabilitatea FRR de a produce acel manual, ci a forului european. De aceea spun, de anul viitor, aceste mici inadvertenţe nu vor mai exista”, spune Dușan Filipaș.
Ulterior deciziei de a miza pe Bucharest Wolves, pe site-ul FRR a apărut un text care prezenta toate motivele favorabile unei participări internaționale cu selecționata divizionară. Printre ele, se menționa campania catastrofală întreprinsă de Dinamo, tocmai în 2004. „Faţă de 2004, rugby-ul românesc a evoluat foarte mult. Nu e o motivare prea bună această comparație cu ceea ce se întâmpla atunci. Nivelul jocului a crescut, infuzia jucătorilor străini a dat mai multă calitate competiţiei. Consider că Timișoara poate fi mai performantă decât Lupii București. Am trimis şi în scrisoare argumentele. Anul trecut am avut 12 jucători la Lupi, deci scheletul a fost clădit pe lotul timişorean. Plus că omogenitatea echipei noastre ar aduce un plus faţă de Lupi”, e de părere vicepreședintele campioanei.
Deși în scrisoarea inițială, RCM Timișoara vorbea despre depunerea unei contestații la decizia FRR, Dușan Filipaș spune că, în acest moment, șansele ca formația bănățeană să participe în viitoarea ediție a Challenge Cup sunt nule. „Pentru participarea încă din anul acesta în Challenge Cup, nu mai sunt şanse. Chiar dacă ne vom adresa instanţelor europene, e puţin tardiv, calificările fiind în septembrie”, spune oficialul galben-albaștrilor.
Mai jos pot fi consultate cele trei pagini ale scrisorii trimise de RCM Timișoara către FRR, în data de 10 iulie:
Filed Under: Rugby, Stire de ultima ora Tagged With: bucharest wolves, challenge cup, Druckeria, dusan filipas, federatia romana de rugby, RCM Timisoara, rugby timisoara, scrisoare
RCM Timișoara se alege cu două distincții în ancheta FRR pe 2013
RCM Timișoara a dominat întrecerea internă în ultimii ani. Două titluri de campioană și o Cupă a României e bilanțul remarcabil al grupării universitare de pe Bega, iar rezultatele anchetei inițiate pe site-ul Federației Române de Rugby vin ca o recunoaștere a acestor merite. Pentru al treilea an la rând, galben-albaștri dau cel mai bun antrenor din România, dar și cel mai bun jucător român din campionatul intern, distincție adjudecată în premieră.
Chester Williams, omul de care se leagă două din cele trei titluri naționale câștigate de rugby-ul timișorean în toată istoria sa a fost desemnat cel mai bun antrenor din România, conform anchetei FRR. Sud-africanul ce câștigase această distincție și pe anul 2012 a strâns 14 puncte, rezultate din votul publicului, la care s-au adăugat și cele ale lui Hari Dumitraș – antrenor federal, Lynn Howells – director tehnic al echipei naționale și Daniel Mitrea – manager de înaltă performanță al FRR.
Iată clasamentul acestei categorii:
1. Chester Williams – 14 puncte – 3+4+3+4
2. Eugen Apjok – 13 puncte – 3+5+5
3. Marin Moț – 8 puncte – 1+4+3
4. Ștefan Demici – 7 puncte – 5+1+1
5. Daniel Neaga – 6 puncte – 2+2+2
Să mai adăugăm că RCM Timișoara e practic abonată la această distincție, dând pentru al treilea sezon la rând cel mai bun antrenor din campionatul intern. În 2011, acest titlu i-a revenit lui Cosmin Cioriciu, antrenorul sub comanda căruia galben-albaștrii cucereau Cupa României, primul trofeu pe plan intern pentru rugby-ul timișorean după o pauză de 39 de ani.
În premieră, clubul de pe Bega dă și cel mai bun jucător român din campionatul intern. Cătălin Fercu a câștigat detașat, cu 16 puncte, la această categorie mai exprimându-și opțiunile, pe lângă public, Lynn Howells, Marius Tincu și Hari Dumitraș. Să spunem că anul trecut, Fercu a pierdut lupta pentru acest titlu în favoarea lui Mihai Macovei, cel ce evolua pe atunci la CSM Știința Baia Mare.
Iată clasamentul celor mai buni jucători din România pe 2013:
1. Cătălin Fercu – 16 puncte – 3+4+4+5
2. Florin Vlaicu – 13 puncte – 5+5+3
3. Ionuț Dumitru – 8 puncte – 2+2+4
4. Viorel Lucaci – 8 puncte – 3+3+2
5. Csaba Gal – 3 puncte – 1+1+1
RCM Timișoara a mai participat în această anchetă cu doi jucători la categoria „Cel mai bun jucător străin din România”. Paula Kinikinilau s-a clasat al doilea, cu 12 puncte, la trei lungimi în spatele câștigătorului, Michael Wiringi, de la CSM Știința Baia Mare. De asemenea, aripa Stephen Shennan s-a clasat al patrulea, cu 6 puncte. Iată ierarhia finală:
1. Michael Wiringi – 15 puncte – 3+5+5+2
2. Paula Kinikinilau – 12 puncte – 4+4+4
3. Johannes Van Heerden – 11 puncte – 3+3+5
4. Stephen Shennan – 6 puncte – 2+1+3
5. Sean Morell – 4 puncte – 1+2+1
Filed Under: Rugby Tagged With: breaking, Catalin Fercu, Chester Williams, Druckeria, federatia romana de rugby, RCM Timisoara, rugby timisoara, sondaj frr
RCM Timişoara, în câştig de cauză! Zece jucători străini pe foaia de joc
Aşteptat cu sufletul la gură, în special de campioana RCM Timişoara, biroul federal al FRR şi-a anunţat hotărârile cu privire la organizarea competiţiilor interne pentru sezonul 2014. Punctul de maxim interes a fost cel legat de numărul jucătorilor străini, pe care, iniţial, forul suprem şi-l dorea limitat la 6, maximum 8. În cele din urmă, s-a stabilit ca pe foaia de joc să fie înscrişi maximum zece jucători străini, pe teren fiind permişi, concomitent, opt.
“De acum incolo, conform deciziei Biroului Federal, pe raportul de arbitraj pot fi inscrisi maxim zece jucatori straini si obligatoriu 2 jucatori romani sub 23 ani. In acest context, in teren vor putea juca maxim opt jucatori straini. Hotararea este valabila pentru sezoanele competitionale 2014 si 2015 si pentru toate diviziile”, se arată în comunicatul postat pe site-ul FRR.
În ceea ce priveşte formatul Superligii, s-a stabilit ca numărul de echipe să fie limitat la opt, însă nu se cunoaşte momentan componenţa pentru sezonul ce va începe în luna martie. De asemenea, finala Cupei României se va disputa pe Cluj Arena, iar fazele eliminatorii se vor disputa pe teren neutru.
În plus, s-au fixat şi cele două perioada de transfer ale stagiunii. Prima este în curs şi se va încheia pe 21 martie, la ora 17. Cea de-a doua a fost programată pentru vară, între 16 iunie şi 14 iulie.
Filed Under: Rugby Tagged With: breaking, cupa romaniei, Druckeria, federatia romana de rugby, jucatori strini, RCM Timisoara, rugby timisoara, superliga cec bank
Shennan, omul meciului cu CSM București: „Întotdeauna e frumos să marchezi eseuri”
RCM Timișoara s-a impus sâmbătă cu un categoric 65-10, pe terenul celor de la CSM București, după un adevărat regal de eseuri. Omul meciului a fost declarat Stephen Shennan, neozeelandezul în vârstă de 22 de ani reușind să culce de trei ori balonul în terenul de țintă advers.
Stephen Shennan a reușit trei eseuri în meciul disputat de RCM Timișoara sâmbătă, la București, contribuind din plin la succesul clar, 65-10 contra celor de la CSM. Aripa neozeelandeză a bănățenilor avea la îndemână și cea de-a patra încercare, însă a dat dovadă de altruism, pasându-i lui Johnny Sola, care a avut astfel șansa să culce și el balonul în terenul de țintă al gazdelor.
„Întotdeauna e frumos să marchezi eseuri, iar eu pot să mă declar norocos că am reușit trei în meciul cu CSM. Puteam să mai marchez, dar l-am auzit pe Johnny Sola strigându-mă din spate și am decis să-i las și lui un eseu, pe care îl merita cu siguranță”, a declarat Shennan, cel care a primit distincția de cel mai bun jucător al meciului din partea Federației Române de Rugby.
Shennan mărturisește că se simte foarte bine în România, fiind impresionat de numărul mare de spectatori atrași la meciurile de rugby. „E foarte bine până acum în România, îmi place că vine foarte multă lume la meciurile de rugby, în special în Timișoara. În ceea ce privește meciul cu CSM, e bine să ai un deznodământ bun, într-o zi frumoasă. Cred că ambele echipe au depus un efort considerabil, dar noi am reușit un final excelent”, a mai spus Shennan.
Căpitanul învingătorilor, Stelian Burcea, e mulțumit de faptul că în sfârșit jocul echipei începe să se lege. „Ceea ce mă bucură e faptul că începem să ne revenim. Am fot certați pe acest început de sezon că nu ne legăm ca echipă, dar de această dată sistemul a funcționat bine, am avut parte de un teren care ne-a favorizat. Trebuie să le mulțumesc și băieților de la CSM pentru acest spectacol, spectatorilor care au venit să ne vadă și tuturor celor care ne susțin”, a spus Burcea.
Trebuie spus că la finalul jocului cu CSM București, Stelian Burcea resimțea dureri destul de mari la gleznă, însă se speră în refacerea lui până miercuri, atunci când RCM Timișoara va primi în Ronaț vizita lui Dinamo.
Filed Under: Rugby Tagged With: CSM Bucuresti, federatia romana de rugby, omul meciului, RCM Timisoara, rugby timisoara, stelian burcea, stephen shennan, superliga cec bank

References: CSM 
 CSM 
 CSM 
 CSM 
 CSM 
 CSM 
 CSM